**PREDLOG**

Na osnovu člana 6a i 33 Zakona o zaštiti od buke u životnoj sredini („Sl. list CG", br. 28/11 i 01/14), člana 45 Zakona o lokalnoj samoupravi ("Sl. list RCG" broj 42/03, 28/04, 75/05, 13/06 i "Sl. list CG" broj 88/09, 03/10, 73/10, 38/12, 10/14, 57/14 i 03/16), člana 31 stav 1 tačka 2 Statuta Opštine Tivat ("Službeni list RCG - opštinski propisi", broj 40/04, 26/06, Službeni list Crne Gore - opštinski propisi", broj 12/11, 21/11, 03/13), Skupština Opštine Tivat na sjednici održanoj dana 20.09.2017. godine, donosi

**ODLUKU**

**o utvrđivanju akustičkih zona na teritoriji Opštine Tivat**

1. OPŠTE ODREDBE

Član 1

Ovom Odlukom utvrđuju su akustičke zone na teritoriji Opštine Tivat i lokacije koje su namijenjene za održavanje javnih skupova, zabavnih i sportskih priredbi i drugih aktivnosti na otvorenom prostoru, koji mogu dovesti do prekoračenja graničnih vrijednosti buke, u skladu sa postojećom i planiranom namjenom područja, granične vrijednosti nivoa buke procijenjene u skladu sa izvorima buke koji se nalaze ili mogu nalaziti u određenoj zoni i njenoj neposrednoj blizini i sprovođenje mjera zaštite i primjene graničnih vrijednosti buke.

Član 2

Akustičko zoniranje se vrši u cilju zaštite ljudi od buke.

Granične vrijednosti se ne odnose na buku koja nastaje u zatvorenom prostoru.

Buka koja nastaje u zatvorenom prostoru ne smije na otvorenom prostoru preći propisane granične vrijednosti nivoa buke u određenoj akustičkoj zoni.

Član 3

U akustičkim zonama je zabranjeno prouzrokovati buku iznad propisanih graničnih vrijednosti za određenu akustičku zonu.

U područjima razgraničenja akustičkih zona, nivo buke u svakoj akustičkoj zoni ne smije prelaziti najnižu graničnu vrijednost propisanu za zonu sa kojom se graniči.

Izuzetno, bez obzira na akustičku zonu i odgovarajuću graničnu vrijednost, buka koja potiče od građevinskih radova na otvorenom prostoru za čije je izvođenje izdata dozvola nadležnog organa, može prekoračiti propisanu graničnu vrijednost za 5 dB, u vremenu u kojem se, u skladu sa zakonom, mogu izvoditi građevinski radovi.

Član 4

Upotreba elektroakustičkih i akustičkih uređaja na otvorenom prostoru ugostiteljskih objekata dozvoljena je u periodu od 9:00 do 01:00 čas u ljetnjem periodu, odnosno od 9.00-24.00 časa u zimskom periodu shodno Odluci o radnom vremenu, pod uslovom da ne prelazi propisane granične vrijednosti nivoa buke.

Granična vrijednost nivoa buke elektroakustičkih i akustičkih urađaja na otvorenom prostoru ugostiteljskih objekata bez obzira na akustičku zonu ne smije da prelazi 65 dB.

Član 5

Održavanje javnih skupova, zabavnih i sportskih priredbi i drugih aktivnosti na otvorenom prostoru, koji mogu dovesti do prekoračenja graničnih vrijednosti buke, dozvoljeno je na lokacijama:

* Gradska riva Pine
* Trg magnolija
* Trg od kulture
* Ljetnja pozornica Tivat
* Atrijum ljetnjikovca Buća – mala ljetnja scena
* Ljetnja pozornica u Donjoj Lastvi
* Glavni stadion FK „Arsenal“
* Pomoćni stadion FK „Arsenal“
* Stadion FK „Sloga“ u Radovićima
* Sportska igrališta u blizini nekadašnjeg Doma vojske na Seljanovu
* Sportska igrališta u Donjoj Lastvi
* Sportska igrališta OŠ „Drago Milović“
* Sporstko igralište OŠ „Branko Brinić“
* Sportsko igralište SMŠ „Mladost“
* Trg u Radovićima ispred nekadašnjih vojnih zgrada
* Plato ispred Zbirke pomorskog nasljeđa u kompleksu Porto Montenegro
* Prostor između zgrada u kompleksu Luštica Bay
* Pristanište u Donjoj Lastvi sa prostorom ispred crkve Sv. Roka

Vrijeme održavanja aktivnosti iz prethodnog stava može biti između 9:00 i 01:00 čas u ljetnjem periodu, odnosno od 9.00-24.00 časa u zimskom periodu shodno Odluci o radnom vremenu.

Član 6

Nivo buke prilikom upotrebe zvučne opreme za potrebe javnih okupljanja iz člana 5 Odluke, ne smije preći 110 dB, pri čemu maksimalni nivo buke ne smije preći 120 dB mjereno na udaljenosti 4 m od izvora buke.

II. AKUSTIČKE ZONE

Član 7

***Akustičke zone na području opštine Tivat prikazane su na grafičkom prilogu koji je sastavni dio ove odluke, i to su***:

**1. TIHA ZONA U PRIRODI**

**Granične vrijednosti**

|  |  |
| --- | --- |
| **Granične vrijednosti buke** | **Nivo buke u decibelima (dB)** |
| Dnevna buka – od 7 do 19 časova | 35 |
| Večernja buka – od 19 do 23 časa | 35 |
| Noćna buka – 23 do 7 časova | 30 |

**Opis područja**

 **- Tivatska solila**

**2. TIHA ZONA U AGLOMERACIJI**

**Granične vrijednosti**

|  |  |
| --- | --- |
| **Granične vrijednosti buke** | **Nivo buke u decibelima (dB)** |
| Dnevna buka – od 7 do 19 časova | 40 |
| Večernja buka – od 19 do 23 časa | 40 |
| Noćna buka – 23 do 7 časova | 35 |

**Opis područja**

**- Veliki gradski park**

**3. ZONA POVIŠENOG REŽIMA ZAŠTITE OD BUKE**

**Granične vrijednosti**

|  |  |
| --- | --- |
| **Granične vrijednosti buke** | **Nivo buke u decibelima (dB)** |
| Dnevna buka – od 7 do 19 časova | 50 |
| Večernja buka – od 19 do 23 časa | 50 |
| Noćna buka – 23 do 7 časova | 40 |

**Opis područja**

Područje se odnosi na zone namijenjene školstvu i zdravstvu, kao i zone u kojima se vrše određene vjerske djelatnosti, a koje su definisane Prostorno urbanističkim planom Tivta (u daljem tekstu: Prostorno urbanistički plan Tivta).

**4. STAMBENA ZONA**

**Granične vrijednosti**

|  |  |
| --- | --- |
| **Granične vrijednosti buke** | **Nivo buke u decibelima (dB)** |
| Dnevna buka – od 7 do 19 časova | 55 |
| Večernja buka – od 19 do 23 časa | 55 |
| Noćna buka – 23 do 7 časova | 45 |

**Opis područja**

Područje se odnosi na stambene zone namijenjene za stanovanje male i srednje gustine i ambijentalne cjeline definisane Prostorno urbanističkim planom Tivta do 2020.godine („Sl.list Crne Gore-opštinski propisi“, br.24/2010), kao i prostor u neposrednoj blizini stambenih zona, sa pripadajućim sadržajima koji ne predstavljaju značajnu smetnju stanovanju (trgovine, objekti za upravu, socijalnu zaštitu, sport i rekreaciju, vjerske objekte i ostale objekte društvenih djelatnosti koji služe potrebama stanovnika te zone) u naseljima Bogdašići, Bogišići, Donja Lastva, Gornja Lastva, Gošići, Krašići, Lepetane, Milovići, Mrčevac, Nikovići, Radovići, Tivat i Đuraševići.

**5. ZONA MJEŠOVITE NAMJENE**

**Granične vrijednosti**

|  |  |
| --- | --- |
| **Granične vrijednosti buke** | **Nivo buke u decibelima (dB)** |
| Dnevna buka – od 7 do 19 časova | 60 |
| Večernja buka – od 19 do 23 časa | 60 |
| Noćna buka – 23 do 7 časova | 50 |

**Opis područja:**

Područje se odnosi na površine različitih namjena od kojih nijedna nije preovlađujuća, a koje su Prostorno urbanističkim planom Tivta određene kao zone centralne djelatnosti, zone mješovite namjene, zone za turizam i zone za turizam manje izgrađenosti, kao i prostor u neposrednoj blizini tih zona, i na kojima se pored objekata namijenjenih stanovanju i objekata koji ne predstavljaju značajnu smetnju stanovanju nalaze i ugostiteljski objekti i objekti za smještaj turista, privredni objekti, skladišta, stovarišta, objekti komunalnih servisa, stanice za snabdijevanje motornih vozila gorivom, objekti i mreže infrastrukture, centri za sport i rekreaciju, stadioni, sportske dvorane, sportski tereni za sportove na otvorenom, kao i drugi objekti koji zbog povišene buke mogu uticati na kvalitet stanovanja u naseljima Bogdašići, Bogišići, Donja Lastva, Gornja Lastva, Gošići, Krašići, Lepetane, Milovići, Mrčevac, Nikovići, Radovići, Tivat i Đuraševići.

**6. ZONE POD JAKIM UTICAJEM BUKE KOJA POTIČE OD SAOBRAĆAJA**

**Granične vrijednosti**

|  |  |
| --- | --- |
| **Granične vrijednosti buke** | **Nivo buke u decibelima (dB)** |
| Dnevna buka – od 7 do 19 časova | 60 |
| Večernja buka – od 19 do 23 časa | 60 |
| Noćna buka – 23 do 7 časova | 55 |

**Opis područja**

 **- Aerodrom Tivat**

 **- Trajektno pristanište (Lepetane)**

**7. INDUSTRIJSKA ZONA**

**Granične vrijednosti**

Na granici ove zone buka ne smije prelaziti granične vrijednosti nivoa buke u zoni sa kojom se graniči.

**Opis područja**

 **- Površina za komunalne servise i poslovanje, obuhvat Državne studije lokacije za dio sektora 22 i sektor 23;**

 **- Površina za komunalne servise i poslovanje u Gradiošnici, obuhvat DUP-a Gradiošnica;**

- **Površina za industriju i proizvodnju – skladišta i servisi, obuhvat Državne studije lokacije 25.**

III. SPROVOĐENJE MJERA ZAŠTITE OD BUKE I NADZOR

Član 8

 O sprovođenju mjera zaštite od buke u skladu sa Zakonom i ovom Odlukom staraće se:

- *Sekretarijat za zaštitu životne sredine i energetsku efikasnost -* prilikom sprovođenja postupka procjene uticaja na životnu sredinu, davanja saglasnosti na izvještaj o strateškoj procjeni uticaja na životnu sredinu;

- *Sekretarijat za uređenje prostora i izgradnju objekata* – prilikom izrade planske dokumentacije, izrade izvještaja o strateškoj procjeni uticaja na životnu sredinu i prilikom izdavanja građevinskih i upotrebnih dozvola;

- *Sekretarijat za komunalne poslove i saobraćaj* – prilikom izdavanja saobraćajnih saglasnosti i saobraćajnih uslova.

- *Sekretarijat za ekonomski razvoj i preduzetništvo –* prilikom izdavanja odobrenja za obavljanje ugostiteljske djelatnosti.

Član 9

Nadzor nad sprovođenjem ove Odluke vrše, u okviru svojih nadležnosti:

*- Služba za inspekcijske poslove Opštine Tivat* - prilikom vršenja inspekcijskog nadzora u skladu sa Zakonom.

- *Komunalna policija Opštine Tivat* - prilikom vršenja komunalnog nadzora u skladu sa Zakonom.

IV. PRELAZNE I ZAVRŠNE ODREDBE

Član 10

 Stupanjem na snagu ove odluke prestaje da važi Rješenje o utvrđivanju akustičnih zona u Opštini Tivat broj 0905-126/5 od 18.03.2013. godine, donešeno od strane Sekretarijata za uređenje prostora i zaštitu životne sredine.

Član 11

Ova Odluka stupa na snagu osmog dana od dana objavljivanja u "Službenom listu Crne Gore-opštinski propisi".

***Obrazloženje***

**Pravni osnov i razlozi za donošenje Odluke**

Odredbom člana 33 Zakona o zaštiti od buke u životnoj sredini („Sl. list CG", br. 28/11 i 01/14) je propisano da je jedinica lokalne samouprave dužna da odredi akustičke zone na svojoj teritoriji u roku od godinu dana od dana donošenja propisa iz člana 7 stav 3 ovog zakona, odnosno Pravilnika o graničnim vrijednostima buke u životnoj sredini, načinu utvrđivanja indikatora buke i akustičkih zona i metodama ocjenjivanja štetnih efekata buke („Sl. list CG", br. 60/11). Odredbom člana 6a istog zakona propisano je da jednica lokalne samouprave odlukom određuje ulice, djelove ulica i naselja i druge lokacije namijenjene za održavanje javnih skupova, zabavnih i sportskih priredbi i drugih aktivnosti na otvorenom prostoru, kao i vrijeme njihovog održavanja, s obzirom da takvi skupovi, priredbe i aktivnosti mogu dovesti do prekoračenja graničnih vrijednosti buke, a u skladu sa odredbama gore navedenog Pravilnika. Shodno navedenom zakonskom osnovu, Sekretarijat za zaštitu životne sredine i energetsku efikasnost je pristupio izradi Odluke o utvrđivanju akustičkih zona na teritoriji Opštine Tivat.

Članom 8 Pravilnika o graničnim vrijednostima buke u životnoj sredini, načinu utvrđivanja indikatora buke i akustičkih zona i metodama ocjenjivanja štetnih efekata buke definisane su akustičke zone. Sekretarijat za uređenje prostora i zaštitu životne sredine je još 2013. godine donio Rješenje o utvrđivanju akustičkih zona na teritoriji Opštine Tivat. Imajući u vidu u međuvremenu nastale zakonske izmjene i izmjene planske dokumentacije, to je sada Sekretarijat za zaštitu životne sredine i energetsku efikasnost izradio Predlog Odluke o utvrđivanju akustičkih zona na teritoriji opštine Tivat, a nakon sprovedene javne rasprave, u cilju usvajanja konačnog predloga od strane Skupštine Opštine Tivat. Predlog Odluke ne sadrži kaznene odredbe, jer su iste propisane Zakonom o zaštiti od buke u životnoj sredini.

 Obradjivač, Predlagač,

**Sekretarijat za zaštitu životne sredine Predsjednica Opštine**

 **i energetsku efikasnost Prof. dr Snežana Matijević**

**Tatjana Jelić, dipl.pravnica**